'चुनाव लड़कर अपना विधेयक पारित कराएं अन्ना'  
मायावती ने कहा कि अन्ना यदि जन लोकपाल विधेयक संसद में पारित कराना चाहते हैं तो उन्हें वर्ष 2014 का आम चुनाव लड़ना चाहिए।
भ्रष्टाचार के खिलाफ गांधीवादी अन्ना हजारे के आंदोलन पर बहुजन समाज पार्टी (बसपा) का रुख स्पष्ट करते हुए उत्तर प्रदेश की मुख्यमंत्री मायावती ने शुक्रवार को कहा कि अन्ना हजारे यदि अपनी शर्तों के हिसाब से जन लोकपाल विधेयक संसद में पारित कराना चाहते हैं तो उन्हें वर्ष 2014 का आम चुनाव लड़ना चाहिए और केंद्र में अपनी सरकार बनाकर विधेयक पारित कराना चाहिए।  मुख्यमंत्री ने एक संवाददाता सम्मेलन को सम्बोधित करते हुए कहा, "अन्ना हजारे शर्तों के साथ अपना जन लोकपाल विधेयक पारित कराना चाहते हैं। ऐसी स्थिति में मेरी पार्टी का कहना है कि वह आंदोलन करने की बजाय वर्ष 2014 का आम चुनाव लड़ें और केंद्र में सरकार बनाकर अपना विधेयक पारित कराएं।" उन्होंने कहा, "हमारी पार्टी शुरू से भ्रष्टाचार के खिलाफ रही है। उनकी पार्टी भ्रष्टाचार के खिलाफ आवाज उठाने वाली संस्थाओं का समर्थन करती आई है।"  मायावती ने कहा, "सरकार जो लोकपाल विधेयक पारित कराना चाहती है वह सशक्त और कारगर होना चाहिए। साथ ही विधेयक के सारे प्रावधान स्पष्ट होने चाहिए। विधेयक के दायरे में उच्च अधिकारियों को लाना ही उचित होगा।"